Presidentti Donald Trump kertoo Yhdysvaltojen kieltävän koronaviruksen takia matkustamisen Euroopasta Yhdysvaltoihin 30 vuorokauden ajaksi, mediat kertovat.

Rajoitus ei kuitenkaan koske Britanniaa.

Kiellon on tarkoitus tulla voimaan perjantaina keskiyöllä. Ajatus on, että uusia tartuntoja ei pääsisi maahan.

– Kiellämme kaikki matkat Euroopasta Yhdysvaltoihin seuraaville 30 päivälle. Uudet säännöt tulevat voimaan perjantaina keskiyöllä. Näitä rajoituksia mukautetaan olosuhteiden mukaan, presidentti sanoi Valkoisesta talosta CNN:n mukaan.

Yle seuraa Yhdysvaltain päätöksen seurauksia ja koronaviruksen etenemistä tässä jutussa.

Trumpin päätöksen jälkeen kotimaan turvallisuusministeriön virkamiessihteeri Chad F. Wolf kiirehti antamaan julkilausuman, jossa ilmoitettiin yksityiskohtaisesti, mihin maihin vaikutukset kohdistuivat.

– Maahantulokielto koskee kaikkia ulkomaalaisia, jotka ovat olleet viimeisen kahden viikon aikana Schengen-alueella.

Presidentin mukaan virus on levinnyt Euroopassa, koska maanosan valtiot eivät pysäyttäneet matkustamista Kiinasta, josta pandemia sai alkunsa.

Trump: Koronavirus on maailman yhteinen vihollinen

Trump kertoi tuoreeltaan Twitter-tilillään, että mikään ei ole hänelle tärkeämpää kuin Yhdysvaltojen turvallisuus. Lisäksi hän maalaili koronaviruksen olevan koko maailman yhteinen viholllinen, joka pitää kukistaa nopeasti ja turvallisesti.

The Media should view this as a time of unity and strength. We have a common enemy, actually, an enemy of the World, the CoronaVirus. We must beat it as quickly and safely as possible. There is nothing more important to me than the life & safety of the United States! — Donald J. Trump (@realDonaldTrump) 11. maaliskuuta 2020

Presidentti kuvaili toimia järeiksi, mutta välttämättömiksi.

Alunperin Trumpin asettama kielto koski matkustamisen lisäksi myös kaikkea Euroopasta tulevaa kauppaa ja rahtia. Myöhemmin hän kuitenkin pyörsi päätöksen Twitterissä kaupan ja rahdin suhteen, jotta kaupankäynti ei kärsisi.

Hoping to get the payroll tax cut approved by both Republicans and Democrats, and please remember, very important for all countries & businesses to know that trade will in no way be affected by the 30-day restriction on travel from Europe. The restriction stops people not goods. — Donald J. Trump (@realDonaldTrump) 12. maaliskuuta 2020

Yhdysvalloissa on todettu lähes 1 300 koronavirustartuntaa. Virukseen on kuollut Yhdysvalloissa 36 ihmistä, kertoo Johns Hopkins University (siirryt toiseen palveluun) -sivusto.

Pörssit heti laskuun

Aasian pörssit laskivat nopeasti heti Trumpin ilmoituksen jälkeen. Tokion pörssi Nikkei upposi parissa tunnissa yli 5 prosenttia. Pudotusta tapahtui muun muassa myös Hongkongissa.

Guardianin mukaan Australian Sydneyssä ASX200 laski myös. Myös öljyn hinta jatkoi putoamistaan ilmoituksen jälkeen.

AxiCorpin strategisti Stephen Innesin mukaan matkarajoitukset vastaavat hitaampaa globaalia taloudellista toimeliaisuutta.

– Jos odottaa yhä houkutusta myydä, sellainen putosi syliin Yhdysvaltain erittäin voimakkaan kielteisen viestin jälkeen, hän sanoi AFP:lle.